др Вукосава Живковић, мр Валентина Вукмировић Стефановић

Назив радионице:

**Традиционални и иновативни видови у тумачењу романа *Сеобе* Милоша Црњанског**

Образложење:

У основној школи у сфери репрезентативног одломка, роман *Сеобе* Милоша Црњанског се у трећем разреду средње школе обрађује у целини, а што је посебно важно, у склопу не само књижевноисторијске епохе којој аутор припада, већ у инетрпретативном низу поетски сродних дела само Црњанског, који откривају суштину визије његовог суматраизма. С тога *Сеобе* чине један од најинтересантнијих и комплексних феномена наставне праксе и представљају велики изазов у тумачењу. Поред, сада већ традициналних приступа у тумачењу овог романа који почивају на анализи богатог света његових ликова, мотива, идеја, суматраистичке концепције, повезивања са историјском, социлошком, широм културном грађом у вези са добом који дело представља, а нарочито повезивањем са *Мемоарима* Симеона Пишчевића, потребни су и неки иновативни, занимљиви, другачији аспекти у тумачењу. **Суштина радионице би била усмерена ка представљању конкретних примера из наставне праксе у вези са садејством и изазовима које пружају традиционални и иновативни видови у тумачењу романа Сеобе Милоша Црњанског .** Тема радионице би имала тежиште у следећим целинама, при чему би свака даље обиловала низом примера, подгранања, практичних решења или водиља ка идејама властитих решења и, што је најважније, општих и посебних смерница које су корисне колегама у њиховом даљем раду како у основној, тако и у средњој школи. Свака од наведених подобласти је сагледана и из угла неког од актуелних методичких питања савремене наставне праксе: примена стандарда и исхода у настави српског језика и књижевности, питања међупредметне и унутарпредметне корелације, методичка решења класичне и тзв. других видова наставе (предности и надостаци приступа), важност методичког садејства програмског и ванпрограмског, односно наставног и ваннаставног садржаја).

Основне етапе у радионици су:

1) изазови у интерпретацији романа *Сеобе* Милоша Црњанског – Разлика тумачења у одломцима наспрам тумачења у дела целини. Поступним усвајањем сазнања о стваралаштву Милоша Црњанског, а чије су *Сеобе* само један од бројних романа, може се проникнути и у једну од најсложенијих и најзахтевнијих увида у сложеност књижевноуметничке анализе а то је подручје иманентне поетике. У том смислу, овај део радионице има за средишњи циљ да покаже како се поступним вођењем ученици могу припремити за увиђање, сазнавање и разумевање од једноставних до најсложенијих захтева у обради књижевноуметничког текста кроз примере из богатог књижевног опуса Милоша Црњанског.

2) Наставне активности у тумачењу и презентацији романа Сеобе Милоша Црњанског – ово би био централни, богатим ПП-ом праћен део радионице. Садржао би богате унутарпредметне паралеле (интертекстуалне везе са Дантеовом *Божанственом комедијом,* народном песмом *Диоба Јакшића, Кроником паланачког гробља* Исидоре Секулић; посебну стилску анализу уз израду речника Сеоба, паралеле са Другом књигом Сеоба итд, итд). Посебан акценат би био на теоријском представљању, а потом и методичкој обради Сеоба у кључу симболике праелемената (воде, ватре, земље и ваздуха), што је ученицима посебно занимљив и инспиративан пут сазнавања разноликог света романа. Вечити методички постулати који се односе на проблем мотивације ученика су када је у питању анализа стваралаштва Црњаског вишеструко активирани и крећу се у правцима на који начин приступити анализи, побудити ученике да учествују у разговору, разумеју, подстаћи жељу да је додатно истражују и савладају појаве које је прате.